C 434/8

ET

Ärakuulamise eest vastutava ametniku lõpparuanne (1)

Juhtum AT.40127 – konserveeritud köögiviljad

(EMPs kohaldatav tekst)

(2020/C 434/07)

Käesolevas aruandes käsitletakse komisjoni määruse (EÜ) nr 773/2004 (2) artiklis 10a sätestatud menetluse kohaselt vastu võetud otsuse eelnõu kartelli käsitlevas kokkuleppemenetluses („otsuse eelnõu“).

Otsuse eelnõu on adresseeritud ettevõtjatele Bonduelle, (3) Coroos (4) ja Groupe CECAB (5) (edaspidi koos „kokkuleppemenetluse pooled“).

Otsuse eelnõu kohaselt osalesid kokkuleppemenetluse pooled ajavahemikus 19. jaanuarist 2000 kuni 1. oktoobrini 2013 ELi toimimise lepingu artikli 101 lõike 1 ja EMP lepingu artikli 53 lõike 1 ühes ja järjepidevas rikkumises, mis seisnes hindade kooskõlastamises, turu jagamises ja tundliku äriteabe vahetamises seoses teatavat liiki konserveeritud köögiviljade müügiga jaemüüjatele ja/või toitlustustööstusele Euroopa Majanduspiirkonnas.

17. veebruaril 2017 algatas komisjon määruse (EÜ) nr 773/2004 artikli 2 lõike 1 kohase menetluse kokkuleppemenetluse poolte ja veel ühe ettevõtja suhtes (6).

Pärast kokkuleppe sõlmimise eesmärgil peetud arutelusid (7) ja kokkuleppemenetluse ettepanekute saamist (8) võttis komisjon 25. juulil 2019 vastavalt määruse (EÜ) nr 773/2004 artikli 10a lõikele 2 vastu vastuväited, mis olid adresseeritud kokkuleppemenetluse pooltele.

Kokkuleppemenetluse pooled kinnitasid määruse (EÜ) nr 773/2004 artikli 10a lõike 3 kohaselt vastuväidetele esitatud vastuses, et vastuväited arvestavad nende kokkuleppe sõlmimise nõusoleku sisu.

Otsuse 2011/695/EL artikli 16 kohaselt uurisin, kas otsuse eelnõus käsitletakse ainult vastuväiteid, mille kohta kokkuleppemenetluse pooltel oli võimalus esitada oma seisukohad. Leian, et nii see tõesti on.

Seoses sellega ja võttes arvesse asjaolu, et kokkuleppemenetluse pooled ei ole esitanud mulle taotlusi ega kaebusi, (9) olen seisukohal, et kõnealuse juhtumi puhul on poolte menetlusõiguste tõhus kasutamine tagatud.

Brüssel, 26. september 2019 Joos STRAGIER

(1) Kooskõlas Euroopa Komisjoni presidendi 13. oktoobri 2011. aasta otsuse 2011/695/EL (ärakuulamise eest vastutava ametniku ülesannete ja pädevuse kohta teatavates konkurentsimenetlustes) (ELT L 275, 20.10.2011, lk 29) artiklitega 16 ja 17.

(2) Komisjoni 7. aprilli 2004. aasta määrus (EÜ) nr 773/2004, mis käsitleb EÜ asutamislepingu artiklite 81 ja 82 kohaste menetluste teostamist komisjonis (ELT L 123, 27.4.2004, lk 18), viimati muudetud komisjoni määrusega (EL) 2015/1348 (ELT L 208, 5.8.2015, lk 3) (edaspidi „määrus (EÜ) nr 773/2004“).

(3) Bonduelle SCA, Bonduelle SA (varem Bonduelle SAS) ja Bonduelle Europe Long Life SAS.

(4) Coroos International NV, Coroos Beheer BV ja Coroos Conserven BV.

(5) Centrale Cooperative Agricole Bretonne SCA, Compagnie Generale de Conserve SAS ja GIE Groupe d’aucy (varem GIE Groupe CECAB).

(6) Käesoleva aruande esitamise ajal on kõnealuse teise ettevõtja suhtes käimas määruse (EÜ) nr 773/2004 üldsätete (mis ei hõlma kokkuleppemenetlust) kohane menetlus.

(7) Arutelud kokkuleppe sõlmimiseks toimusid 2017. aasta märtsist kuni 2019. aasta juunini.

(8) Kokkuleppemenetluse pooled esitasid ametliku taotluse sõlmida kokkulepe […].

(9) Otsuse 2011/695/EL artikli 15 lõike 2 kohaselt võivad kartellijuhtumit käsitleva menetluse pooled, kes osalevad arutelus kokkuleppe sõlmimiseks kooskõlas määruse (EÜ) nr 773/2004 artikliga 10a, pöörduda kokkuleppemenetluse igas etapis ärakuulamise eest vastutava ametniku poole, et tagada oma menetlusõiguste tõhus kasutamine. Vt ka komisjoni teatise 2008/C 167/01 (mis käsitleb kokkuleppemenetluse läbiviimist kartellidega seotud otsuste puhul, mis on võetud vastu vastavalt nõukogu määruse (EÜ) nr 1/2003 (ELT C 167, 2.7.2008, lk 1) artiklitele 7 ja 23) punkt 18.